b'\n_START_ARTICLE_\nAndrew Bogut\n_START_PARAGRAPH_\nAndrew Michael Bogut (s. 28. marraskuuta 1984) on australialainen koripalloilija. _NEWLINE_Bogut syntyi kroatialaisille maahanmuuttajavanhemmille Melbournessa ja pelasi yliopistotasolla Utahissa. Bogut, 213-senttinen sentteri, sai vuonna 2005 vuoden parhaan yliopistopelaajan Naismith College Player of the Year -palkinnon._NEWLINE_Bogut aloitti NBA-uransa vuonna 2005 h\xc3\xa4net tuon vuoden varaustilaisuuden ensimm\xc3\xa4isell\xc3\xa4 vuorolla varanneessa Milwaukee Bucksissa. H\xc3\xa4net valittiin tulokaskaudellaan NBA:n tulokkaiden ykk\xc3\xb6st\xc3\xa4hdist\xc3\xb6\xc3\xb6n ja kaudella 2009\xe2\x80\x932010 NBA:n kolmost\xc3\xa4hdist\xc3\xb6\xc3\xb6n. H\xc3\xa4n sijoittui j\xc3\xa4lkimm\xc3\xa4isell\xc3\xa4 NBA:n torjuntatilaston toiseksi ja saavutti ammattilaisvuosiensa parhaan pistekeskiarvon 15,9. Kaudella 2010\xe2\x80\x932011 h\xc3\xa4nen torjuntakeskiarvonsa 2,6 oli koko liigan paras._NEWLINE_Bogut edusti Milwaukee Bucksia seitsem\xc3\xa4ll\xc3\xa4 kaudella. Maaliskuussa 2012, kesken kauden 2011\xe2\x80\x932012, h\xc3\xa4n ja Stephen Jackson siirtyiv\xc3\xa4t Golden State Warriorsiin pelaajakaupassa, jossa Bucks sai vaihdossa Kwame Brownin, Monta Ellisin ja Ekpe Udohin. Bogut voitti Warriorsissa ensimm\xc3\xa4isen NBA-mestaruutensa vuonna 2015. _NEWLINE_Kev\xc3\xa4\xc3\xa4ll\xc3\xa4 2016 Warriors ylsi j\xc3\xa4lleen loppuotteluihin Cavaliersia vastaan. Bogut loukkaantui viidenness\xc3\xa4 loppuottelussa, ja h\xc3\xa4nen puuttumisensa heikensi Warriorsin korinaluspeli\xc3\xa4. Sittemmin Bogut on edustanut Dallas Mavericksia, Cleveland Cavaliersia ja syyskuusta 2017 Los Angeles Lakersia. H\xc3\xa4n pelasi v\xc3\xa4lill\xc3\xa4 kotimaassaan Sydney Kingsin joukkueessa mutta palasi maaliskuussa 2019 NBA:han Golden State Warriorsin joukkueeseen._NEWLINE_Bogut kuului Australian koripallomaajoukkueeseen muun muassa Ateenan kes\xc3\xa4olympialaisissa 2004, Japanin MM-kilpailuissa 2006, Pekingin kes\xc3\xa4olympialaisissa 2008, Rio de Janeiron kes\xc3\xa4olympialaisissa 2016 ja Kiinan MM-kilpailuissa 2019.'